  Наталья Тетерина 2017-тӥ арын диспансеризация улсын Удмуртиын 35 сюрслэсь трос адямилэн выль висёнъёссы нырысьсэ шараямын. Эскериськон пыр ваньмыз 233 289 адями ортчиз, соос пӧлын 60,8 процентэз нылкышноос но 39,2 процентэз воргоронъёс. Со сярысь элькунысь Тазалыкез утёнъя министерстволэн пресс-службаез ивортэ. Кылем арын диспансеризациез ортчем 10 сюрс пала адямилэн вирберган сӧзнэтсылэн висёнъёсыз шараяськизы. Соос пӧлын тужгес ӵем пумиськылэ гипертония — 7336 учыр. Эм эскерон пыр потэмъёс пӧлысь 3685-езлэн мочеполовой сӧзнэтсы ласянь висёнъёс пусъемын, 3467 адями мултэс кӧй луэмлэсь курадӟе, сылмытон ёзэсъёслэн (органы пищеварения) висёнъёсыныз 3 сюрслэсь трос учыр шараямын, 985-езлэн шокан ёзэсъёссы висё. Озьы ик 462 муртлэсь сакыр диабетсэс нырысьсэ шедьтӥзы. Диспансеризация юрттӥз 447 адямилэсь лек пыктосъёссэс шараяны, нош 891 адямилэн та висёнэз луыны быгатэ. Ӵемгес со простатаын, гадьын, шокан ёзэсъёсын, ӝушын но пекляын пумиськылэ. Кызьы верамын Удмуртиысь тазалыкез утёнъя министерстволэн пресс-службаезлэн ивортоназ, паласькисьтэм висёнъёс тужгес ӵем умойтэм сиськонэн, тэк улэмен но мултэс секталаен йырин кылдо. Эскериськемъёс пӧлысь 14,9 процентэз тамак кыско, 4,5 процентэзлэн кудӟытӥсьсэ мултэс юэменызы сэрен тазалыксылы кышкытлык кылдыны быгатэ, ӧжытгес муртлэн — йырез шузимытӥсь суретъёсты кутэменызы сэрен, сыӵеослэн лыдзы 0,3 процент. Ватсалом, диспасеризациез ортчемъёс пӧлын тросгес 39-60 аресъемъёс — 42,5 процент.  Тегъёс: Тазалык Удмуртия Тазалыкезутёнъяминистерство  